**Belo III.** (maď. *III. Béla*; \* 1148, Ostrihom – † 23. apríl 1196, Stoličný Belehrad) z dynastie Arpádovcov bol v rokoch 1172 – 1196 uhorský a chorvátsky kráľ, v rokoch 1161 – 1163 chorvátsko-dalmátsky údelný vojvoda. Zaslúžil sa o svätorečenie Ladislava I. za dnešnú podobou svätoštefanskej koruny a za čias jeho vlády vznikol aj prvý uhorský štátny erb, ktorý pozostával zo strieborného dvojkríža na červenom štíte bez ďalších heraldických figúr.

Detstvo
-------

Belo III. sa narodil pravdepodobne v roku 1148 ako druhý syn vtedajšieho uhorského kráľa Gejzu II. a jeho manželky Eufrozíny, dcéry kyjevskoruského veľkokniežaťa Mstislava I. O detstve Bela III. sa pramene príliš nezmieňujú.

Po Gejzovi II. nastúpil na trón najstarší syn, Belov brat Štefan III. Podľa zmluvy, ktorú v roku 1164 uzatvoril s byzantským cisárom Manuelom I. Komnenom, poslali mladého Bela na byzantský dvor na výchovu. Manuel, ktorý dovtedy nemal vlastného dediča, ho chcel oženiť so svojou dcérou Máriou. Belo dostal grécke meno *Alexius* a ako plánovanému dedičovi trónu mu cisár udelil nový dvorný titul despota. V roku 1165 boli Alexius (Belo) a Mária vyhlásení za oficiálnych dedičov.

Keď sa však Manuelovej druhej manželke Márii z Antiochie v roku 1169 narodil syn Alexios, zasnúbenie Bela a Márie bolo zrušené, bol mu odňatý prestížny titul *despotes* a získal titul *kaisar*. Cisár však zariadil jeho svadbu s nevlastnou sestrou svojej druhej manželky, Agnesou z Antiochie, takže sa Belo stal Manuelovým švagrom.

Uhorský kráľ
------------

Zobrazenie Bela III. v Obrázkovej kronike
Dňa 4. marca 1172 zomrel Belov brat Štefan. Pravdepodobne bol otrávený a Belo dostal ponuku uhorskej koruny. Za uhorského kráľa bol Belo III. korunovaný kaločským arcibiskupom v Stoličnom Belehrade 13. januára 1173. Vďaka väzbám k Byzantskej ríši nezískal príliš veľkú podporu. Väčšina šľachty, vrátane Belovej matky, by radšej na tróne chceli Belovho brata Gejzu. Belo nechal matku aj brata uväzniť. Brata prepustil v roku 1189, keď rímsko-nemecký cisár Fridrich I. vstúpil do Uhorska. Prepustený Gejza sa pripojil ku križiackej výprave pod cisárovým velením.

|  |  |  |
| --- | --- | --- |
| „ | Potom panoval jeho brat Belo, ktorý prenasledoval zlodejov a zbojníkov a ako prvý zaviedol poriadok do podávania žiadostí... | "|
| – Dubnická kronika |

V roku 1181 Belo nariadil, aby všetky náležitosti, ktorými sa zaoberal, boli doručované písomne. Tým položil základy uhorskej byrokracie.

Počas Belovho panovania nadobudli na intenzite výboje Uhrov do ruskej Haliče. V roku 1188 Belo úplne obsadil Halič, pričom vyhnal kniežaťa Vladimíra Jaroslaviča a vymenoval svojho syna Ondreja za kráľa dobytého územia. Krátko nato Vladimír získal s poľskou a nemeckou podporou svoje kniežatstvo späť. Belo viackrát zasahoval s bavorskou podporou aj proti českému kniežaťu Václavovi II.

Belo III. zomrel 23. apríla 1196 v Stoličnom Belehrade, kde bol pochovaný vedľa svojej manželky Agnesy v katedrálnej bazilike, ktorú neskôr zničili Turci. V roku 1848 sa pri archeologickom prieskume zvyškov baziliky našli kráľove pozostatky spolu s pozostatkami jeho manželky Agnesy a následne boli premiestnené do Matejovho kostola na Budínskom hrade. Počas výskumu pozostatkov Bela III. a jeho manželky sa zistilo, že Belo bol na svoju dobu nezvyčajne vysoký, meral 192 cm, čo potvrdilo aj svedectvo jeho súčasníka kanonika Richarda, ktorý sa s ním stretol pri ceste do Svätej zeme v roku 1189. Možno konštatovať, že po matke a prababke z dynastie Rurikovcov mal severské rysy.

Rodina
------

* cca od 1170, manželka Agnesa z Antiochie, dcéra Raynalda de Châtillon a Konštancie z Antiochie
	+ syn Imrich, neskorší uhorský kráľ
	+ dcéra Margaréta, neskôr druhá manželka byzantského cisára Izáka II. Angela pod menom Mária
	+ syn Ondrej, neskorší uhorský kráľ
	+ dcéra Konštancia, neskôr druhá manželka Přemysla Otakara I. a matka českého kráľa Václava I.
* cca od 1185/1186 manželka Margaréta, dcéra francúzskeho kráľa Ľudovíta VII. a Konštancie Kastílskej

Galéria
-------

* Kráľovská pečať Bela III.Kráľovská pečať Bela III.
* Hrobka kráľa Bela III. a jeho manželky Agnesy v Matejovom kostole na Budínskom hradeHrobka kráľa Bela III. a jeho manželky Agnesy v Matejovom kostole na Budínskom hrade
* Pozostatky Bela III. (vľavo) a jeho manželky Agnesy (vpravo), ktoré sa našli v roku 1848 pri archeologickom prieskume zvyškov baziliky v Stoličnom BelehradePozostatky Bela III. (vľavo) a jeho manželky Agnesy (vpravo), ktoré sa našli v roku 1848 pri archeologickom prieskume zvyškov baziliky v Stoličnom Belehrade
* Klenoty nájdené v hrobe Bela III. a AgnesyKlenoty nájdené v hrobe Bela III. a Agnesy
* Busta Bela III. v národnom historickom parku, Ópusztaszer, MaďarskoBusta Bela III. v národnom historickom parku, Ópusztaszer, Maďarsko
* Rekonštrukcia tváre Agnesy z AntiochieRekonštrukcia tváre Agnesy z Antiochie

Referencie
----------

1. 1 2  ŠEFCOVÁ, Eva. Belo III. – panovník európskeho formátu. *dennikn.sk* (Bratislava: N Press). Dostupné online [cit. 2019-06-06]. ISSN 1339-844X.
2. ↑  SOPKO, Július. *Kronika uhorských kráľov zvaná Dubnická : historické rozprávanie neznámeho autora o minulosti Uhorského kráľovstva od výbojov Hunov do Európy až po sobáš Mateja Korvína s Beatricou*. 1. vyd. Budmerice : Rak, 2004. 239 s. ISBN 80-85501-13-9.
3. ↑  KÁSLER, Miklós. *DNA profiling of Hungarian King Béla III and other skeletal remains originating from the Royal Basilica of Székesfehérvár* [online]. researchgate.net, 2018-02-10, [cit. 2019-06-06]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Belo III.**

  


|  |
| --- |
| Belo III.**Arpádovci** |
| Vladárske tituly |
|
| Predchodca**Štefan III.** | **kráľ**1172 – 1196 | Nástupca**Imrich** |

Autoritné údaje: * BnF: 11987447z
* GND: 119277301
* ISNI: 0000 0000 7860 2555
* LCCN: n85326706
* PIM: PIM47241
* VIAF: 163149066563565601431
* WorldCat: lccn-n85326706